b'\n_START_ARTICLE_\nRapunsel\n_START_PARAGRAPH_\nRapunsel (originaltittel: Rapunzel) er et tysk eventyr samlet av br\xc3\xb8drene Grimm, f\xc3\xb8rste gang utgitt i Kinder- und Haus-M\xc3\xa4rchen fra 1812. _NEWLINE_Eventyret handler om en jente i et h\xc3\xb8yt t\xc3\xa5rn, og den eneste m\xc3\xa5ten man kan komme opp er ved \xc3\xa5 klatre opp hennes lange h\xc3\xa5r. En prins finner t\xc3\xa5rnet og fors\xc3\xb8ker \xc3\xa5 redde henne.\n_START_SECTION_\nBakgrunn og versjoner\n_START_PARAGRAPH_\nBr\xc3\xb8drene Grimms historie er basert p\xc3\xa5 eventyret Rapunzel av Friedrich Schulz utgitt i 1790. Schulz sin versjon er basert p\xc3\xa5 Persinette av Charlotte-Rose de Caumont de La Force f\xc3\xb8rst publisert i 1698. Historien om Rapunsel har ogs\xc3\xa5 store likheter med den persiske fortellingen om Rud\xc4\x81ba, som finnes i det episke diktet Shahnameh av Ferdowsi og som ble til i det 10. \xc3\xa5rhundre. Rud\xc4\x81ba tilbyr \xc3\xa5 slippe ned h\xc3\xa5ret fra sitt t\xc3\xa5rn slik at hennes elsker Z\xc4\x81l kan klatre opp til henne. Noen elementer fra eventyret kan ogs\xc3\xa5 v\xc3\xa6re basert p\xc3\xa5 fortellingen om Sankta Barbara som skal ha blitt l\xc3\xa5st inn i et t\xc3\xa5rn av sin far._NEWLINE_Disneys 50. animerte klassiker To p\xc3\xa5 r\xc3\xb8mmen fra 2011 er l\xc3\xb8st basert p\xc3\xa5 eventyret.\n_START_SECTION_\nHandling\n_START_PARAGRAPH_\nEt fattig ektepar \xc3\xb8nsker seg barn og bor rett ved en heks. Og n\xc3\xa5r kvinnen endelig blir gravid f\xc3\xa5r hun s\xc3\xa5 fryktelig lyst p\xc3\xa5 rapunsel (v\xc3\xa5rsalat) fra heksens hage. Mannen sniker seg inn og henter rapunsel til henne. Men andre natten blir han avsl\xc3\xb8rt av heksen, og gj\xc3\xb8r en avtale om at hun kan f\xc3\xa5 barnet hvis han f\xc3\xa5r lov til \xc3\xa5 plukke rapunsel. N\xc3\xa5r kvinnen har f\xc3\xb8dt kommer heksen, tar barnet og gir henne navnet Rapunsel._NEWLINE_Jenta er sv\xc3\xa6rt vakker, og n\xc3\xa5r hun er 12 \xc3\xa5r plasserer heksen henne i et h\xc3\xb8yt t\xc3\xa5rn, uten trapper eller d\xc3\xb8rer. N\xc3\xa5r heksen skal klatre opp roper hun "Rapunsel! Rapunsel! Slipp h\xc3\xa5ret ned herunder!", og klatrer opp jentas lange gyldne h\xc3\xa5r._NEWLINE_Omsider kommer en prins, og han h\xc3\xb8rer Rapunsel synge. Han blir sv\xc3\xa6rt betatt, og pr\xc3\xb8ver \xc3\xa5 komme inn i t\xc3\xa5rnet. Da dette ikke lar seg gj\xc3\xb8re kommer han tilbake flere ganger, i h\xc3\xa5p om \xc3\xa5 f\xc3\xa5 treffe henne. Da ser han en dag heksen klatre opp hennes h\xc3\xa5r, og n\xc3\xa5r heksen har dratt gj\xc3\xb8r han det samme. Han snakker med Rapunsel og ber henne om \xc3\xa5 bli hans kone. Rapunsel blir f\xc3\xb8rst redd, men ser at han \xc3\xb8nsker henne vel. Hun takker ja, og ber ham komme tilbake hver kveld etter at heksen har dratt, og ta med et silken\xc3\xb8ste slik at hun kan lage seg en stige for \xc3\xa5 komme ut._NEWLINE_Heksen vet ikke noe, men en dag forsnakker Rapunsel seg og nevner prinsen. Heksen blir s\xc3\xa5 sint at hun klipper av h\xc3\xa5ret til Rapunsel og sender henne langt ut i en \xc3\xb8rken. N\xc3\xa5r prinsen kommer og roper, fester heksen h\xc3\xa5ret i vinduskroken og slipper det ned slik at prinsen kan klatre opp. N\xc3\xa5r han kommer opp og forst\xc3\xa5r hva som har skjedd, blir han s\xc3\xa5 fortvilet at han kaster seg ut av t\xc3\xa5rnet. Han overlever, men stikker begge sine \xc3\xb8ye p\xc3\xa5 tornebuskene._NEWLINE_(I f\xc3\xb8rsteutgaven av eventyret oppdager heksen hva som foreg\xc3\xa5r fordi Rapunsel, i all uskyld, sier at kjolen begynner \xc3\xa5 bli stram om livet, noe som indikerer at hun er gravid.)_NEWLINE_I mange \xc3\xa5r vandrer han blind rundt i skogen, til en dag han kommer over \xc3\xb8rkenen. Der treffer han Rapunsel, som i mellomtiden har f\xc3\xb8dt tvillinger, og hun kjenner ham igjen. De omfavner hverandre, og Rapunsels t\xc3\xa5rer helbreder hans \xc3\xb8yne. Han tar henne og barna med tilbake til sitt kongerike, og de lever lykkelig til sine dagers ende.'